Ιερός Καθεδρικός Ναός Θείας Αναλήψεως Κατερίνης

Ο Ιερός Καθεδρικός Ναός Θείας Αναλήψεως Κατερίνης αποτελεί τον Καθεδρικό Ναό της Κατερίνης, δηλαδή την έδρα του εκάστοτε Μητροπολίτη Κίτρους, Κατερίνης και Πλαταμώνος.

 Ιστορία 
Στο σημείο που σήμερα βρίσκεται ο Ναός βρισκόταν μέχρι το 1868 ο παλαιός Καθεδρικός Ναός της Κατερίνης, ο Ιερός Ναός Αγίας Τριάδος. Από εκεί και έπειτα, χτίστηκε εκεί ο πρώτος Ναός της Θείας Αναλήψεως, ο οποίος και παρέμεινε μέχρι τις αρχές της δεκαετίας του '70, όπου με πρωτοβουλία του τότε Μητροπολίτη Κίτρους, Κατερίνης και Πλαταμώνος Βαρνάβα άρχιζε να χτίζεται πάνω από τον παλαιό νέος Ναός, και αυτός αφιερωμένος στην Ανάληψη του Κυρίου. Ο δεύτερος Ναός της Θείας Αναλήψεως που υπάρχει μέχρι και σήμερα ολοκληρώθηκε και εγκαινιάσθηκε το 1978. Ο παλαιός Κάτω Ναός από τότε και έπειτα είναι Παρεκκλήσιο αφιερωμένο στον Απόστολο Βαρνάβα.  

Το 2018, με αφορμή την συμπλήρωση 150 ετών από την ίδρυση του Ναού και 40 ετών από την Θεμελίωση του νέου Ναού, με πρωτοβουλία του Μητροπολίτη Κίτρους, Κατερίνης και Πλαταμώνος Γεωργίου κατασκευάστηκε και εγκαινιάσθηκε δίπλα στην Είσοδο του Ιερού Παρεκκλησίου του Αγίου Αποστόλου Βαρνάβα (Κάτω Ναός) προτομή του Μακαριστού Μητροπολίτου Κίτρους Κατερίνης και Πλαταμώνος κυρού Βαρνάβα Τζωρτζάτου, καθότι όπως προαναφέρθηκε υπήρξε ο κτήτωρ του Νέου Ναού. 

Στις 3 Νοεμβρίου 2023 τελέστηκε στον Ιερό Ναό Θείας Αναλήψεως η εις Επίσκοπον χειροτονία του Εψηφισμένου Βοηθού Επισκόπου Σαλώνων Ιγνατίου, προεξάρχοντος του Σεβασμιωτάτου Μητροπολίτου Δημητριάδος και Αλμυρού Ιγνατίου και συνιερουργούντων των Σεβασμιωτάτων Μητροπολιτών Αρκαλοχωρίου, Καστελλίου και Βιάννου Ανδρέα, Σιδηροκάστρου Μακαρίου, Φθιώτιδος Συμεών και άλλων αρχιερέων. Αυτή η ημέρα έχει και ιστορικό χαρακτήρα, καθότι η τελευταία χειροτονία Επισκόπου που τελέστηκε στον Ιερό Ναό Θείας Αναλήψεως πριν την προαναφερθείσα, ήταν του Μακαριστού Μητροπολίτου Νεαπόλεως και Σταυρουπόλεως κυρού Διονυσίου (Λαδόπουλου) το 1974, ο οποίος υπήρξε προιστάμενος του Ιερού Ναού πριν την εκλογή του σε μητροπολίτη. 

Ο Ιερός Ναός πανηγυρίζει την Πέμπτη της Αναλήψεως. Επίσης στον Ιερό Ναό φυλάσσονται αποτμήματα των λειψάνων της Αγίας Αικατερίνης, της πολιούχου της Κατερίνης, του Αγίου Σπυρίδωνος, του Αγίου Διονυσίου του εν Ολύμπω και του Αγίου Αγαθονίκου, του οποίου την ανακομιδή των λειψάνων εορτάζει η Ιερά Μητρόπολις Κίτρους, Κατερίνης και Πλαταμώνος την 1η Δεκεμβρίου, καθότι είναι η ημέρα κατά την οποία ο Μητροπολίτης Κίτρους, Κατερίνης και Πλαταμώνος κυρός Αγαθόνικος προσκόμισε τα  λείψανα από την Καβάλα στην Κατερίνη, και την όρισε και ως ημέρα των ονομαστηρίων του. Επίσης στον Ναό φυλάσσονται Λείψανα και άλλων αγίων.

Ο Ιερός ναός είναι ρυθμού τρουλαίας βασιλικής, ενώ ο παλαιός Ιερός Ναός (πριν το 1978) ήταν βασιλική.

 Τοποθεσία 
Ο Ιερός Καθεδρικός Ναός Θείας Αναλήψεως βρίσκεται στο κέντρο της Κατερίνης, πάνω στη Λεωφόρο Ειρήνης που αποτελεί την κεντρική λεωφόρο της Κατερίνης και καταλήγει στην κεντρική πλατεία της πόλης, την Πλατεία Ελευθερίας.

Δίπλα στον Ναό υπάρχει και ενοριακό κέντρο με αίθουσα εκδηλώσεων για μνημόσυνα, κηδείες και όλα τα Ιερά Μυστήρια, καθώς και για τα κατηχητικά και για πάσης φύσεως ανάγκες και εκδηλώσεις. Δίπλα στο Ενοριακό Κέντρο βρίσκονται τα γραφεία των ιερέων του Ναού. Το Ενοριακό Κέντρο εγκαινιάσθηκε από τον Μητροπολίτη Κίτρους, Κατερίνης και Πλαταμώνος Βαρνάβα και εξωραΐσθηκε και ολοκληρώθηκε από τον Μακαριστό Μητροπολίτη Κίτρους, Κατερίνης και Πλαταμώνος Αγαθόνικο.

Κάτω από τον Ιερό Ναό, όπως προαναφέρθηκε, βρίσκεται το Ιερό Παρεκκλήσιο του Αγίου Αποστόλου Βαρνάβα, στο οποίο βρίσκονται οι τάφοι των Μητροπολιτών Παρθενίου Βαρδάκα, Κωνσταντίνου Κοϊδάκη και Βαρνάβα Τζωρτζάτου.

 Διοίκηση 
Το δυναμικό που έχει ο Ιερός Ναός αποτελείται από 1 αρχιμανδρίτη και 3 πρωτοπρεσβύτερους. Προϊστάμενος του Ναού είναι ο πρωτοσύγκελλος της Ιεράς Μητροπόλεως Κίτρους, Κατερίνης και Πλαταμώνος Αρχιμανδρίτης Βαρνάβας Λεοντιάδης. Επίσης ο Ναός έχει φιλόπτωχο ταμείο και γυναικεία χορωδία ψαλτικής.

 Παραπομπές 
https://katerini-experience.gr/place/church-of-the-ascension/

https://imkitrous.gr/%ce%bc%ce%b7%cf%84%cf%81%cf%8c%cf%80%ce%bf%ce%bb%ce%b7/%ce%b1%cf%81%cf%87%ce%b9%ce%b5%cf%81%ce%b1%cf%84%ce%b9%ce%ba%ce%ad%cf%82-%cf%80%ce%b5%cf%81%ce%b9%cf%86%ce%ad%cf%81%ce%b5%ce%b9%ce%b5%cf%82/%ce%b1-%ce%b1%cf%81%cf%87%ce%b9%ce%b5%cf%81%ce%b1%cf%84%ce%b9%ce%ba%ce%ae-%cf%80%ce%b5%cf%81%ce%b9%cf%86%ce%ad%cf%81%ce%b5%ce%b9%ce%b1-%ce%ba%ce%b1%cf%84%ce%b5%cf%81%ce%af%ce%bd%ce%b7%cf%82/

Κατηγορία:Ιερά Μητρόπολις Κίτρους, Κατερίνης και Πλαταμώνος
Κατηγορία:Κατερίνη